สมาคมโบรกเล็งตั้งบริษัทวิจัยหุ้นเล็ก
สมาคม บล.เล็งตั้งบริษัททำบทวิเคราะห์หุ้นขนาดกลาง-เล็ก-ไอพีโอ คาดชัดเจนปีนี้
20 มิ.ย. 2555

สมาคม บล.เล็งตั้งบริษัททำบทวิเคราะห์หุ้นขนาดกลาง-เล็ก-ไอพีโอ คาดชัดเจนปีนี้
แหล่งข่าวจากวงการโบรกเกอร์ เปิดเผยว่า สมาคมบริษัทหลักทรัพย์ไทย (สมาคม บล.) มีแนวคิดจัดตั้งบริษัททำบทวิเคราะห์หุ้นขนาด กลาง ขนาดเล็ก และหุ้นที่เข้าจดทะเบียนในตลาดครั้งแรก (ไอพีโอ) ซึ่งเบื้องต้นอาจให้ บล.และหน่วยงานที่เกี่ยวข้องช่วยกันออกค่าใช้จ่ายก่อน หลังจากนั้นให้บริษัทดำเนินธุรกิจด้วยตัวเองจากการจำหน่ายบทวิเคราะห์ให้ผู้สนใจ
“ตอนนี้ยังไม่สรุปว่าโครงสร้างจะเป็นอย่างไร แต่หลายฝ่ายเห็นว่าควรให้สมาคมนักวิเคราะห์เป็นเจ้าภาพ เพราะเป็นหน่วยงานกลางที่มีความน่าเชื่อถือที่สุด ส่วนบทวิเคราะห์ที่ออกโดยบริษัทดังกล่าวจะเป็นเพียงข้อมูลดิบที่มีการปรับปรุงข้อมูลสม่ำเสมอ แต่จะไม่มีการกำหนดราคาเหมาะสม หรือให้คำแนะนำการลงทุน โดย บล.แต่ละแห่งที่รับข้อมูลดิบไปจะเป็นผู้กำหนดราคาและแนะนำการลงทุนแทน” แหล่งข่าวเปิดเผย
นายสมบัติ นราวุฒิชัย เลขาธิการสมาคมนักวิเคราะห์หลักทรัพย์ กล่าวว่า การตั้งบริษัททำบทวิเคราะห์เป็นแนวคิดร่วมกันของตลาดหลักทรัพย์แห่งประเทศไทย สำนักงานคณะกรรมการกำกับหลักทรัพย์และตลาดหลักทรัพย์ และสมาคม บล. ซึ่งขณะนี้ยังอยู่ระหว่างการหารือถึงโครงสร้างการใส่เงินลงทุนคาดว่าจะชัดเจนในปีนี้
สำหรับการตั้งบริษัททำบทวิเคราะห์ คาดว่าจะใช้เงินลงทุน 8-10 ล้านบาท แต่อาจเปลี่ยนแปลงตามจำนวนบทวิเคราะห์ ซึ่งต้นทุนเฉลี่ยการผลิตบทวิเคราะห์จะอยู่ที่ 1-1.5 แสนบาทต่อหลักทรัพย์ต่อปี